title: Vykonávacie nariadenie Komisie (EÚ) č. 343/2011 z  8. apríla 2011 , ktorým sa otvárajú colné kvóty Únie pre víno s pôvodom v Bosne a Hercegovine a ustanovuje sa správa týchto colných kvót

text:
               9.4.2011

               SK

               Úradný vestník Európskej únie

               L 96/12

         VYKONÁVACIE NARIADENIE KOMISIE (EÚ) č. 343/2011
   z 8. apríla 2011,
   ktorým sa otvárajú colné kvóty Únie pre víno s pôvodom v Bosne a Hercegovine a ustanovuje sa správa týchto colných kvót
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 144 ods. 1 v spojení s jeho článkom 4,
   keďže:

               (1)

               Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej (ďalej len „dohoda o stabilizácii a pridružení“), podpísaná 16. júna 2008, sa nachádza v štádiu ratifikácie.

               (2)

               Dočasnou dohodou o obchode a obchodných záležitostiach medzi Európskym spoločenstvom na jednej strane a Bosnou a Hercegovinou na strane druhej (ďalej len „dočasná dohoda“) a opatreniami prijatými nariadením Rady (ES) č. 594/2008 zo 16. júna 2008 o niektorých postupoch na uplatňovanie Dohody o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej a na uplatňovanie Dočasnej dohody o obchode a obchodných záležitostiach medzi Európskym spoločenstvom na jednej strane a Bosnou a Hercegovinou na strane druhej (2) sa umožňuje včasné vykonávanie ustanovení o obchode a obchodných záležitostiach podľa dohody o stabilizácii a pridružení.

               (3)

               V dočasnej dohode a dohode o stabilizácii a pridružení sa ustanovuje, že víno s pôvodom v Bosne a Hercegovine sa môže do Únie dovážať v rámci hraníc colných kvót Únie a pod podmienkou, že Bosna a Hercegovina v prípade nulovej colnej sadzby neposkytne na vývoz týchto množstiev žiadne vývozné dotácie.

               (4)

               Komisia by mala prijať vykonávacie opatrenia na otvorenie a správu daných colných kvót Únie.

               (5)

               Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (3), kodifikuje riadiace pravidlá na colné kvóty vytvorené na použitie v postupnom poradí dátumov prijatia colných vyhlásení.

               (6)

               Osobitné úsilie by sa malo vynakladať s cieľom zaistiť, aby všetci dovozcovia z Únie mali rovnaký a neustály prístup k colným kvótam a aby sa nulová colná sadzba stanovená pre kvóty uplatňovala nepretržite na všetky dovozy príslušných výrobkov do všetkých členských štátov, pokiaľ sa kvóty nevyčerpajú. V záujme zaistenia efektívnosti spoločnej správy daných kvót by nemala existovať žiadna prekážka, ktorá by bránila, aby sa členským štátom povolilo čerpať z objemov kvót nevyhnutné množstvá zodpovedajúce skutočnému dovozu. Komunikácia medzi členskými štátmi a Komisiou by sa podľa možnosti mala uskutočňovať formou elektronického prenosu údajov.

               (7)

               Od 1. júla 2008, ktorý je dňom nadobudnutia platnosti dočasnej dohody, do posledného dňa uplatňovania nariadenia Rady (ES) č. 1215/2009 z 30. novembra 2009, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii (4), sa vývoz vína z Bosny a Hercegoviny v zmysle daného nariadenia uskutočňoval pod číslom kvóty 09.1515. Toto nariadenie by sa preto malo uplatňovať od 1. januára 2011.

               (8)

               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   1.   Pre víno s pôvodom v Bosne a Hercegovine dovážané do Európskej únie sa týmto v zmysle prílohy otvára dovozná colná kvóta pri nulovej colnej sadzbe.
   2.   Nulová colná sadzba sa uplatňuje pri splnení týchto podmienok:

               a)

               k dovážanému vínu sa prikladá doklad o pôvode v zmysle protokolu 2 k dočasnej dohode a k dohode o stabilizácii a pridružení;

               b)

               na dovážané víno sa neposkytujú žiadne vývozné dotácie.

         Článok 2
   Colnú kvótu uvedenú v článku 1 spravuje Komisia v súlade s článkami 308a, 308b a 308c nariadenia (EHS) č. 2454/93.
   Článok 3
   Členské štáty a Komisia úzko spolupracujú pri zaistení súladu s týmto nariadením.
   Článok 4
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Uplatňuje sa od 1. januára 2011.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. apríla 2011

            Za Komisiu

            predseda

         José Manuel BARROSO

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 169, 30.6.2008, s. 1.

      (3)  Ú. v. ES L 253 11.10.1993, s. 1.

      (4)  Ú. v. EÚ L 328, 15.12.2009, s. 1.

      PRÍLOHA

         Colné kvóty pre víno s pôvodom v Bosne a Hercegovine dovážané do Únie

                  Poradové číslo

                  Číselný znak KN (1)

                  Delenie TARIC

                  Opis

                  Objem ročnej kvóty
                  (v hl) (2)

                  Clo pre colnú kvótu

                  09.1528

                  2204 10 93

                  akostné šumivé víno okrem Champagne alebo Asti spumante; ostatné víno z čerstvého hrozna v nádobách s objemom 2 litre alebo menej

                  od 1. januára 2011 do 31. decembra 2011 a v nasledujúcich rokoch: 12 800

                  výnimka

                  2204 10 94

                  2204 10 96

                  2204 10 98

                  2204 21 06

                  2204 21 07

                  2204 21 08

                  2204 21 09

                  ex 2204 21 93

                  19, 29, 31, 41 a 51

                  ex 2204 21 94

                  19, 29, 31, 41 a 51

                  2204 21 95

                  ex 2204 21 96

                  11, 21, 31, 41 a 51

                  2204 21 97

                  ex 2204 21 98

                  11, 21, 31, 41 a 51

                  09.1529

                  2204 29 10

                  ostatné víno z čerstvého hrozna v nádobách s objemom viac ako 2 litre

                  od 1. januára 2011 do 31. decembra 2011 a v nasledujúcich rokoch: 3 200

                  výnimka

                  2204 29 93

                  ex 2204 29 94

                  11, 21, 31, 41 a 51

                  2204 29 95

                  ex 2204 29 96

                  11, 21, 31, 41 a 51

                  2204 29 97

                  ex 2204 29 98

                  11, 21, 31, 41 a 51

         (1)  Napriek pravidlám interpretácie kombinovanej nomenklatúry sa má znenie opisu produktov považovať len za indikatívne, pričom preferenčný režim sa v rámci tejto prílohy určuje na základe číselných znakov KN. Ak sa pred číselným znakom KN nachádza „ex“, preferenčný režim sa určuje rozsahom číselného znaku KN a súčasne rozsahom príslušného opisu.

         (2)  Na žiadosť jednej zo strán sa môžu uskutočniť rokovania s cieľom upraviť kvóty prostredníctvom prenosu množstiev z kvóty pre položku ex 2204 29 (poradové číslo 09.1529) do kvóty pre položky ex 2204 10 a ex 2204 21 (poradové číslo 09.1528).


title: Vykonávacie nariadenie Komisie (EÚ) č. 1029/2014 z  26. septembra 2014 , ktorým sa mení nariadenie (EÚ) č. 73/2010, ktorým sa stanovujú požiadavky kvality leteckých údajov a leteckých informácií pre jednotné európske nebo  Text s významom pre EHP

text:
               30.9.2014

               SK

               Úradný vestník Európskej únie

               L 284/9

         VYKONÁVACIE NARIADENIE KOMISIE (EÚ) č. 1029/2014
   z 26. septembra 2014,
   ktorým sa mení nariadenie (EÚ) č. 73/2010, ktorým sa stanovujú požiadavky kvality leteckých údajov a leteckých informácií pre jednotné európske nebo
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 552/2004 z 10. marca 2004 o interoperabilite siete manažmentu letovej prevádzky v Európe (nariadenie o interoperabilite) (1), a najmä na jeho článok 3 ods. 5,
   keďže:

               (1)

               V článku 3 ods. 13, článku 7 ods. 5 a článku 10 ods. 1 nariadenia Komisie (EÚ) č. 73/2010 (2) sa odkazuje na nariadenie Komisie (ES) č. 2096/2005 (3), ktoré bolo zrušené vykonávacím nariadením Komisie (EÚ) č. 1035/2011 (4). Odkazy na nariadenie (ES) č. 2096/2005 v nariadení (EÚ) č. 73/2010 by sa preto mali aktualizovať tak, aby odkazovali na vykonávacie nariadenie Komisie (EÚ) č. 1035/2011.

               (2)

               V prílohe III k nariadeniu (EÚ) č. 73/2010 sa odkazuje na normy stanovené Medzinárodnou organizáciou pre normalizáciu (ISO). Avšak od prijatia nariadenia (EÚ) č. 73/2010 ISO zrevidovala a prečíslovala niektoré z týchto noriem. Odkazy v nariadení (EÚ) č. 73/2010 na príslušné normy ISO by sa preto mali aktualizovať, aby sa zabezpečil súlad s najnovším číslovaním a vydaním týchto noriem.

               (3)

               V prílohách I, III a XI k nariadeniu (EÚ) č. 73/2010 sa uvádzajú odkazy na rôzne vymedzenia pojmov a ustanovenia uvedené v prílohe 15 k Dohovoru o medzinárodnom civilnom letectve (Chicagský dohovor), a najmä na jeho dvanáste vydanie z júla 2004, ktoré obsahuje zmenu č. 34. Od prijatia nariadenia (EÚ) č. 73/2010 Medzinárodná organizácia civilného letectva (ICAO) zmenila niekoľko vymedzení pojmov a ustanovení a časť štruktúry prílohy 15 k Chicagskému dohovoru, naposledy v jeho štrnástom vydaní z júla 2013, ktoré obsahuje zmenu č. 37. Odkazy v nariadení (EÚ) č. 73/2010 na prílohu 15 k Chicagskému dohovoru by sa preto mali aktualizovať v záujme plnenia medzinárodných právnych záväzkov členských štátov a s cieľom zabezpečiť súlad s medzinárodným regulačným rámcom Medzinárodnej organizácie civilného letectva (ICAO).

               (4)

               Nariadenie (EÚ) č. 73/2010 by sa malo zodpovedajúcim spôsobom zmeniť.

               (5)

               Opatrenia stanovené v tomto nariadení sú v súlade so stanoviskom Výboru pre jednotné nebo zriadeného článkom 5 nariadenia Európskeho parlamentu a Rady (ES) č. 549/2004 (5),

         PRIJALA TOTO NARIADENIE:
   Článok 1
   Nariadenie (EÚ) č. 73/2010 sa mení takto:

               1.

               Článok 3 sa mení takto:

                           a)

                           Bod 7 sa nahrádza takto:

                                       „7.

                                       ‚balík integrovaných leteckých informácií‘ (integrated aeronautical information package, ďalej len ‚IAIP‘) znamená balík v tlačenom alebo elektronickom médiu, ktorý pozostáva z týchto častí:

                                                   a)

                                                   publikácie leteckých informácií (aeronautical information publications, ďalej len ‚AIP‘) vrátane zmien;

                                                   b)

                                                   dodatky k AIP;

                                                   c)

                                                   NOTAM definovaný v bode 17 a bulletiny predletových informácií;

                                                   d)

                                                   obežníky leteckých informácií a

                                                   e)

                                                   kontrolné zoznamy a zoznamy platných oznámení letcom (NOTAM);“

                                 .

                           b)

                           Bod 8 sa nahrádza takto:

                                       „8.

                                       ‚údaje o prekážkach‘ znamenajú údaje týkajúce sa všetkých pevných (dočasných alebo trvalých) a pohyblivých objektov alebo ich častí, ktoré sa nachádzajú v priestore určenom na pohyb lietadla po zemi alebo ktoré sa rozprestierajú nad vymedzeným povrchom určeným na ochranu lietadla počas letu, alebo ktoré sa nachádzajú mimo týchto vymedzených plôch a ktoré boli vyhodnotené ako nebezpečné pre leteckú prevádzku;“

                                 .

                           c)

                           Bod 10 sa nahrádza takto:

                                       „10.

                                       ‚letiskové kartografické údaje‘ znamenajú údaje zozbierané na účel zhromažďovania letiskových kartografických informácií;“

                                 .

                           d)

                           Bod 13 sa nahrádza takto:

                                       „13.

                                       ‚poskytovateľ leteckých informačných služieb‘ znamená organizáciu zodpovednú za poskytovanie leteckej informačnej služby s osvedčením v súlade s požiadavkami vykonávacieho nariadenia Komisie (EÚ) č. 1035/2011;“

                                 .

                           e)

                           Bod 24 sa nahrádza takto:

                                       „24.

                                       ‚nevyhnutné údaje‘ znamenajú údaje podľa zatriedenia v písmene c) klasifikácie celistvosti vymedzenej v kapitole 1 oddiele 1.1 prílohy 15 k Chicagskému dohovoru o medzinárodnom civilnom letectve (ďalej len ‚Chicagský dohovor‘);“

                                 .

                           f)

                           Bod 25 sa nahrádza takto:

                                       „25.

                                       ‚základné údaje‘ znamenajú údaje podľa zatriedenia v písmene b) klasifikácie celistvosti vymedzenej v kapitole 1 oddiele 1.1 prílohy 15 k Chicagskému dohovoru;“

                                 .

               2.

               V článku 7 sa odsek 5 nahrádza takto:
               „5.   Bez toho, aby bolo dotknuté vykonávacie nariadenie (EÚ) č. 1035/2011, strany uvedené v článku 2 ods. 2 zabezpečia, aby zamestnanci zodpovední za úlohy v rámci poskytovania leteckých údajov alebo leteckých informácií boli primerane vzdelaní, kompetentní a oprávnení na vykonávanie práce, ktorá sa od nich vyžaduje.“

               3.

               V článku 10 sa odsek 1 nahrádza takto:
               „1.   Bez toho, aby bolo dotknuté vykonávacie nariadenie (EÚ) č. 1035/2011, strany uvedené v článku 2 ods. 2 vykonávajú a udržiavajú systém riadenia kvality v rozsahu ich činností poskytovania leteckých údajov a leteckých informácií v súlade s požiadavkami stanovenými v časti A prílohy VII.“

               4.

               Príloha I sa mení v súlade s prílohou I k tomuto nariadeniu.

               5.

               Príloha III sa nahrádza znením prílohy II k tomuto nariadeniu.

               6.

               Príloha XI sa nahrádza znením prílohy III k tomuto nariadeniu.

         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. septembra 2014

            Za Komisiu

            predseda

         José Manuel BARROSO

      (1)  Ú. v. EÚ L 96, 31.3.2004, s. 26.

      (2)  Nariadenie Komisie (EÚ) č. 73/2010 z 26. januára 2010, ktorým sa stanovujú požiadavky kvality leteckých údajov a leteckých informácií pre jednotné európske nebo (Ú. v. EÚ L 23, 27.1.2010, s. 6).

      (3)  Nariadenie Komisie (ES) č. 2096/2005 z 20. decembra 2005, ktorým sa ustanovujú spoločné požiadavky na poskytovanie leteckých navigačných služieb (Ú. v. EÚ L 335, 21.12.2005, s. 13).

      (4)  Vykonávacie nariadenie Komisie (EÚ) č. 1035/2011 zo 17. októbra 2011, ktorým sa ustanovujú spoločné požiadavky na poskytovanie leteckých navigačných služieb a ktorým sa mení a dopĺňa nariadenie (ES) č. 482/2008 a nariadenie (EÚ) č. 691/2010 (Ú. v. EÚ L 271, 18.10.2011, s. 23).

      (5)  Nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (Ú. v. EÚ L 96, 31.3.2004, s. 1).

      PRÍLOHA I
      V prílohe I časti B sa písmeno a) nahrádza takto:

                     „a)

                     sa musia poskytovať digitálne v súlade s normami ICAO uvedenými v bodoch 9, 9a a 12 prílohy III;“.

      PRÍLOHA II

            „PRÍLOHA III
            USTANOVENIA UVEDENÉ V ČLÁNKOCH A PRÍLOHÁCH

                        1.

                        Kapitola 3 oddiel 3.7 (Systém riadenia kvality) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        2.

                        Kapitola 3 oddiel 1.2.1 (Horizontálny referenčný systém) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        3.

                        Kapitola 3 oddiel 1.2.2 (Vertikálny referenčný systém) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        4.

                        Kapitola 4 [Publikácie leteckých informácií (AIP)] prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        5.

                        Kapitola 4 oddiel 4.3 (Špecifikácie zmien AIP) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        6.

                        Kapitola 4 oddiel 4.4 (Špecifikácie dodatkov k AIP) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        7.

                        Kapitola 5 (NOTAM) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        8.

                        Kapitola 6 oddiel 6.2 (Poskytovanie informácií v podobe papierových kópií) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        9.

                        Kapitola 10 oddiel 10.1 (Pokrytie plôch a požiadavky na poskytovanie údajov) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        9a

                        Kapitola 10 oddiel 10.2 (Súbor údajov o teréne – obsah, numerická špecifikácia a štruktúra) prílohy 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        10.

                        Dodatok 1 [Obsah publikácie leteckých informácií (AIP)] k prílohe 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        11.

                        Dodatok 7 (Rozlíšenie pri zobrazovaní pri publikácii leteckých údajov a klasifikácia celistvosti) k prílohe 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        12.

                        Dodatok 8 (Požiadavky údajov o teréne a prekážkach) k prílohe 15 k Chicagskému dohovoru – Letecké informačné služby (štrnáste vydanie – júl 2013, ktoré obsahuje zmenu č. 37).

                        13.

                        Špecifikácia skupiny Object Management Group pre jednotný modelovací jazyk (UML), verzia 2.1.1.

                        14.

                        Medzinárodná organizácia pre normalizáciu, ISO 19107:2003 – Geografické informácie – Priestorová schéma (vydanie 1 – 8.5.2003).

                        15.

                        Medzinárodná organizácia pre normalizáciu, ISO 19115:2003 – Geografické informácie – Metadáta [vydanie 1 – 8.5.2003 (korigendum Cor 1:2006, 5.7.2006)].

                        16.

                        Medzinárodná organizácia pre normalizáciu, ISO 19139:2007 – Geografické informácie – Metadáta – implementácia schémy XML (vydanie 1 – 17.4.2007).

                        17.

                        Medzinárodná organizácia pre normalizáciu, ISO 19118:2011 – Geografické informácie – Kódovanie (vydanie 2 – 10.10.2011).

                        18.

                        Medzinárodná organizácia pre normalizáciu, ISO 19136:2007 – Geografické informácie – Geografický značkovací jazyk (GML) (vydanie 1 – 23.8.2007).

                        19.

                        Medzinárodná organizácia pre normalizáciu, ISO/IEC 19757-3:2006 – Informačná technológia – Jazyky Document Schema Definition (DSDL) – Časť 3: Validácia podľa pravidiel – Schematron (vydanie 1 – 24.5.2006).

                        20.

                        Dokument ICAO Doc 9674-AN/946 – Svetový geodetický systém – Príručka z roku 1984 (druhé vydanie – 2002).

                        21.

                        Kapitola 7 oddiel 7.3.2 [Algoritmus cyklickej redundantnej kontroly (CRC)] ICAO Doc 9674-AN/946 – Svetový geodetický systém – Príručka z roku 1984 (WGS-84) (druhé vydanie – 2002).

                        22.

                        Medzinárodná organizácia pre normalizáciu, ISO/IEC 27002:2005 – Informačná technológia – Bezpečnostné metódy – Zásady riadenia informačnej bezpečnosti (vydanie 1 – 15.6.2005).

                        23.

                        Medzinárodná organizácia pre normalizáciu, ISO 28000:2007: – Špecifikácia systémov riadenia bezpečnosti pre zásobovací reťazec [vydanie 1 – 21.9.2007 reviduje sa a má ho nahradiť vydanie 2 s cieľovým dátumom 31.1.2008 (v štádiu zisťovania)].

                        24.

                        Eurocae ED-99A, Používateľské požiadavky na letiskové kartografické informácie (október 2005).

                        25.

                        Medzinárodná organizácia pre normalizáciu, ISO 19110:2005 – Geografické informácie – Metodika vytvárania katalógov charakteristík (vydanie 1).“

      PRÍLOHA III

            „PRÍLOHA XI
            ROZDIELY OZNÁMENÉ ICAO UVEDENÉ V ČLÁNKU 14
            Kapitola 3 oddiel 3.5.2 (Cyklická redundantná kontrola) prílohy 15 k Chicagskému dohovoru – Letecké informačné služby. (štrnáste vydanie – júl 2013, ktoré obsahuje zmenu č. 37)“


title: Vykonávacie nariadenie Komisie (EÚ) 2015/792 z 19. mája 2015, ktorým sa schvaľuje podstatná zmena špecifikácie názvu zapísaného do Registra chránených označení pôvodu a chránených zemepisných označení [Maçã de Alcobaça (CHZO)]

text:
               22.5.2015

               SK

               Úradný vestník Európskej únie

               L 127/5

         VYKONÁVACIE NARIADENIE KOMISIE (EÚ) 2015/792
   z 19. mája 2015,
   ktorým sa schvaľuje podstatná zmena špecifikácie názvu zapísaného do Registra chránených označení pôvodu a chránených zemepisných označení [Maçã de Alcobaça (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               V súlade s článkom 53 ods. 1 prvým pododsekom nariadenia (ES) č. 1151/2012 Komisia preskúmala žiadosť Portugalska o schválenie zmeny špecifikácie chráneného zemepisného označenia „Maçã de Alcobaça“ zapísaného do registra na základe nariadenia Komisie (ES) č. 1107/96 (2).

               (2)

               Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie
                   (3).

               (3)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie sa musí schváliť,

         PRIJALA TOTO NARIADENIE:
   Článok 1
   Zmena špecifikácie uverejnená v Úradnom vestníku Európskej únie týkajúca sa názvu „Maçã de Alcobaça“ (CHZO) sa schvaľuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. mája 2015

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Nariadenie Komisie (ES) č. 1107/96 z 12. júna 1996 o zápise zemepisných označení a označení pôvodu podľa postupu stanoveného v článku 17 nariadenia Rady (EHS) č. 2081/92 (Ú. v. ES L 148, 21.6.1996, s. 1).

      (3)  Ú. v. EÚ C 468, 31.12.2014, s. 10.


title: Vykonávacie nariadenie Komisie (EÚ) č. 87/2012 z  1. februára 2012 , ktorým sa mení a dopĺňa vykonávacie nariadenie (EÚ) č. 540/2011, pokiaľ ide o podmienky schválenia účinnej látky kletodím  Text s významom pre EHP

text:
               2.2.2012

               SK

               Úradný vestník Európskej únie

               L 30/8

         VYKONÁVACIE NARIADENIE KOMISIE (EÚ) č. 87/2012
   z 1. februára 2012,
   ktorým sa mení a dopĺňa vykonávacie nariadenie (EÚ) č. 540/2011, pokiaľ ide o podmienky schválenia účinnej látky kletodím
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 písm. c),
   keďže:

               (1)

               Smernicou Komisie 2011/21/EÚ (2) bol kletodím zaradený ako účinná látka do prílohy I k smernici 91/414/EHS na použitie ako herbicíd na cukrovú repu. Od nahradenia smernice 91/414/EHS nariadením (ES) č. 1107/2009 sa táto látka považuje za schválenú v zmysle uvedeného nariadenia a je uvedená v zozname v časti A prílohy k vykonávaciemu nariadeniu Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (3).

               (2)

               Spoločnosť Arysta LifeScience, na požiadanie ktorej bol kletodím zaradený do prílohy I k smernici 91/414/EHS, predložila 14. februára 2011 žiadosť o zmenu a doplnenie podmienok zaradenia kletodímu, na základe ktorej sa má uvedená látka používať ako herbicíd na plodiny okrem cukrovej repy. K uvedenej žiadosti boli priložené doplňujúce informácie. Žiadosť bola predložená Holandsku, ktoré bolo nariadením Komisie (ES) č. 1490/2002 (4) určené za spravodajský členský štát.

               (3)

               Holandsko vyhodnotilo doplňujúce informácie, ktoré predložil žiadateľ, a vypracovalo dodatok k návrhu hodnotiacej správy. Uvedený dodatok predložilo 28. marca 2011 Komisii. Holandsko zaslalo dodatok ostatným členským štátom a Európskemu úradu pre bezpečnosť potravín (ďalej len „úrad“) na pripomienkovanie a prijaté pripomienky zaslalo Komisii.

               (4)

               Úrad zorganizoval poradu odborníkov o uvedenom dodatku k návrhu hodnotiacej správy. Svoj záver oznámil 15. októbra 2011 žiadateľovi, členským štátom a Komisii a sprístupnil ho verejnosti. Vzhľadom na pripomienky, ktoré zaslal žiadateľ, úrad svoj záver upravil. Svoj upravený záver predložil 18. novembra 2011 (5) žiadateľovi, členským štátom a Komisii a sprístupnil ho verejnosti.

               (5)

               V súlade s článkom 13 ods. 1 nariadenia (ES) č. 1107/2009 Komisia vyzvala žiadateľa, aby predložil pripomienky k revíznej správe o kletodíme. Oznamovateľ predložil svoje pripomienky, ktoré boli dôkladne preskúmané.

               (6)

               Členské štáty a Komisia preskúmali dodatok k návrhu hodnotiacej správy a záver úradu v rámci Stáleho výboru pre potravinový reťazec a zdravie zvierat a 9. decembra 2011 ich finalizovali vo forme revíznej správy Komisie týkajúcej sa kletodímu.

               (7)

               Z rôznych preskúmaní, ktoré boli vykonané, vyplýva, že obmedzenie používania prípravku na ochranu rastlín, ktorý pozostáva z kletodímu alebo kletodím obsahuje, na cukrovú repu sa môže zrušiť.

               (8)

               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť a doplniť.

               (9)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   Zmena a doplnenie vykonávacieho nariadenia (EÚ) č. 540/2011
   Časť A prílohy k vykonávaciemu nariadeniu (EÚ) č. 540/2011 sa mení a dopĺňa v súlade s prílohou k tomuto nariadeniu.
   Článok 2
   Nadobudnutie účinnosti
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. februára 2012

            Za Komisiu

            predseda

         José Manuel BARROSO

      (1)  Ú. v. EÚ L 309, 24.11.2009, s. 1.

      (2)  Ú. v. EÚ L 58, 3.3.2011, s. 49.

      (3)  Ú. v. EÚ L 153, 11.6.2011, s. 1.

      (4)  Ú. v. ES L 224, 21.8.2002, s. 23.

      (5)  Záver z partnerského preskúmania účinnej látky kletodím z hľadiska posúdenia rizika pesticídov. EFSA Journal (Vestník EFSA) 2011; 9(10):2417. [99ss.] doi:10.2903/j.efsa.2011.2417. K dispozícii online: www.efsa.europa.eu/efsajournal.

      PRÍLOHA
      V časti A prílohy k vykonávaciemu nariadeniu (EÚ) č. 540/2011 sa riadok 329 týkajúci sa účinnej látky kletodím nahrádza takto:

                     Číslo

                     Všeobecný názov, identifikačné čísla

                     IUPAC názov

                     Čistota

                     Dátum schválenia

                     Schválenie platí do

                     Osobitné ustanovenia

                     „329

                     kletodím
                     CAS č. 99129-21-2

                     CIPAC č. 508

                     (5RS)-2-{(1EZ)-1-[(2E)-3- chlóralyloxyimino]propyl}-5-[(2RS)-2-(etyltio)propyl]-3-hydroxycyklohex-2-én-1-ón

                     ≥ 930 g/kg
                     Nečistoty:
                     toluén: max. 4 g/kg

                     1. júna 2011

                     31. mája 2021

                     ČASŤ A
                     Môže sa používať len ako herbicíd.
                     ČASŤ B
                     Pri vykonávaní jednotných zásad, na ktoré sa odvoláva článok 29 ods. 6 nariadenia (ES) č. 1107/2009, sa zohľadňujú závery revíznej správy o kletodíme dokončenej 9. decembra 2011 Stálym výborom pre potravinový reťazec a zdravie zvierat, a najmä jej dodatky I a II.
                     Pri tomto celkovom hodnotení musia členské štáty venovať osobitnú pozornosť ochrane vodných organizmov, vtákov a cicavcov a zabezpečiť, aby v podmienkach používania bolo uvedené uplatňovanie primeraných opatrení na zníženie rizika.
                     Príslušné členské štáty požiadajú o predloženie potvrdzujúcich informácií na základe najnovších vedeckých poznatkov, pokiaľ ide o:

                                 —

                                 posúdenie expozície pôdy a podzemných vôd,

                                 —

                                 definíciu rezíduí pre posúdenie rizika.

                           Príslušné členské štáty zabezpečia, aby žiadateľ predložil tieto potvrdzujúce informácie Komisii do 31. mája 2013.“


title: Vykonávacie nariadenie Komisie (EÚ) 2015/2257 zo 4. decembra 2015, ktorým sa do Registra zaručených tradičných špecialít zapisuje názov [Кайсерован врат Тракия (Kajserovan vrat Trakija) (ZTŠ)]

text:
               5.12.2015

               SK

               Úradný vestník Európskej únie

               L 321/17

         VYKONÁVACIE NARIADENIE KOMISIE (EÚ) 2015/2257
   zo 4. decembra 2015,
   ktorým sa do Registra zaručených tradičných špecialít zapisuje názov [Кайсерован врат Тракия (Kajserovan vrat Trakija) (ZTŠ)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 3 písm. a),
   keďže:

               (1)

               Žiadosť Bulharska o zápis názvu „Кайсерован врат Тракия“ (Kajserovan vrat Trakija) do registra bola v súlade s článkom 50 ods. 2 písm. b) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Dňa 11. júna 2014 obchodná komora v Kayseri (Turecko) doručila Komisii oznámenie o námietke. Po tomto oznámení o námietke nasledovala odôvodnená námietka zaslaná e-mailom 14. augusta 2014. V článku 51 ods. 2 nariadenia (EÚ) č. 1151/2012 sa stanovuje, že do dvoch mesiacov od podania oznámenia o námietke sa musí vzniesť odôvodnená námietka. K podaniu odôvodnenej námietky došlo po prekročení tejto dvojmesačnej lehoty. Komisia preto považuje námietku obchodnej komory v Kayseri (Turecko) za neprípustnú.

               (3)

               Dňa 12. júna 2014 Grécko zaslalo oznámenie o námietke spolu s odôvodnenou námietkou. Námietka vychádzala z článku 21 ods. 1 písm. b) nariadenia (EÚ) č. 1151/2012. Tvrdilo sa v nej, že keďže časť oblasti Trácia patrí Grécku, zápis názvu „Кайсерован врат Тракия“ (Kajserovan vrat Trakija) do registra by mohol mať vplyv na právo gréckych výrobcov používať zemepisný názov „Θράκη“ (Thrace). Existuje niekoľko mäsových výrobkov, v prípade ktorých sa v ich obchodných názvoch legálne používa označenie „Thrace“.

               (4)

               Komisia preskúmala námietku Grécka a uznala ju za prípustnú v zmysle článku 21 ods. 1 písm. b) nariadenia (EÚ) č. 1151/2012. Komisia v liste z 10. októbra 2014 preto vyzvala zainteresované strany, aby pristúpili k príslušným konzultáciám v snahe dosiahnuť vzájomnú dohodu v zmysle svojich vnútroštátnych postupov.

               (5)

               Bulharsko a Grécko dospeli k dohode, ktorá bola oznámená Komisii 5. mája 2015.

               (6)

               Obsah dohody uzatvorenej medzi Bulharskom a Gréckom možno brať do úvahy, pokiaľ je v súlade s ustanoveniami nariadenia (EÚ) č. 1151/2012 a inými právnymi predpismi EÚ.

               (7)

               V súlade s článkom 18 ods. 3 nariadenia (EÚ) č. 1151/2012, s cieľom odlíšiť výrobky s podobným názvom a vyhnúť sa riziku zavádzania spotrebiteľov o pôvode výrobku, sa Bulharsko a Grécko dohodli, že k názvu „Кайсерован врат Тракия“ (Kajserovan vrat Trakija) sa pripojí tvrdenie „vyrobené podľa bulharskej tradície“.

               (8)

               Obe strany sa zároveň dohodli, že toto nariadenie bude obsahovať vyhlásenie, v ktorom sa objasňuje, že zemepisný názov „Thrace“ by sa nemal považovať za názov vyhradený pre „Кайсерован врат Тракия“ (Kajserovan vrat Trakija).

               (9)

               Vzhľadom na uvedené skutočnosti sa Komisia domnieva, že k názvu „Кайсерован врат Тракия“ (Kajserovan vrat Trakija) by sa malo pripojiť tvrdenie „vyrobené podľa bulharskej tradície“.

               (10)

               Takisto by sa malo objasniť, že bez toho, aby bol dotknutý článok 24 ods. 2 nariadenia (EÚ) č. 1151/2012, zápis názvu „Кайсерован врат Тракия“ (Kajserovan vrat Trakija), vyrobené podľa bulharskej tradície do registra nebráni výrobcom používať na území Únie zemepisný názov „Thrace“ vrátane prekladov pri označeniach a prezentáciách v súlade s právnymi predpismi EÚ, a najmä nariadením Európskeho parlamentu a Rady (EÚ) č. 1169/2011 (3) o poskytovaní informácií o potravinách spotrebiteľom.

         PRIJALA TOTO NARIADENIE:
   Článok 1
   Názov „Кайсерован врат Тракия“ (Kajserovan vrat Trakija) (ZTŠ) sa zapisuje do registra.
   Názov uvedený v prvom odseku sa vzťahuje na výrobok triedy 1.2. Mäsové výrobky (tepelne spracované, solené, údené atď.) uvedenej v prílohe XI k vykonávaciemu nariadeniu Komisie (EÚ) č. 668/2014 (4).
   Článok 2
   K názvu uvedenému v článku 1 sa pripojí tvrdenie „vyrobené podľa bulharskej tradície“. Konsolidovaná špecifikácia výrobku sa nachádza v prílohe k tomuto nariadeniu.
   Článok 3
   Zemepisný názov „Thrace“ vrátane prekladov sa môže naďalej používať na území Únie pri označeniach alebo prezentáciách za predpokladu, že budú dodržané zásady a pravidlá uplatniteľné v rámci jej právneho poriadku.
   Článok 4
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. decembra 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 75, 14.3.2014, s. 16.

      (3)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004. Ú. v. EÚ L 304, 22.11.2011, s. 18.

      (4)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).

      PRÍLOHA

         ŽIADOSŤ O ZÁPIS ZARUČENEJ TRADIČNEJ ŠPECIALITY DO REGISTRA

      NARIADENIE RADY (ES) č. 509/2006 (1)

         „КАЙСЕРОВАН ВРАТ ТРАКИЯ“ (KAJSEROVAN VRAT TRAKIJA)

         ES č.: BG-TSG-0007-01018 – 23.7.2012

      1.   Názov a adresa skupiny žiadateľov

      Názov skupiny alebo organizácie (v prípade potreby): Sdruzhenie Traditsionni surovo-susheni mesni produkti (Združenie tradičných výrobkov zo surového a sušeného mäsa)

                  —

                  Adresa: bul. Shipchenski prohod, bl. 240, vh A, ap 6, et. 3, Sofia 1111

                  —

                  Telefón: +359 2 971 2671

                  —

                  Fax: +359 2 973 3069

                  —

                  E-mailová adresa: office@amb-bg.com

            2.   Členský štát alebo tretia krajina

      Bulharsko
      3.   Špecifikácia výrobku

      3.1.   Názov (názvy) na zápis do registra [článok 2 nariadenia Komisie (ES) č. 1216/2007
          (2)
         ]

      „Кайсерован врат Тракия“ (Kajserovan vrat Trakija)
      K názvu sa pripojí tvrdenie „vyrobené podľa bulharskej tradície“.
      3.2.   Ide o názov, ktorý

                  ☒

                  je špecifický sám osebe

                  ☐

                  vyjadruje špecifický charakter poľnohospodárskeho výrobku alebo potraviny

            Názov „Kajserovan vrat Trakija“ bol prvýkrát uvedený v roku 1980 v normalizačnom dokumente na jeho výrobu – priemyselná norma 18-71996-80, ktorý vypracovali dvaja bulharskí výskumní pracovníci – Dževizov a Kiseva. Tento výrobok si rýchlo získal popularitu a v súčasnosti sa v Bulharsku pod uvedeným názvom tradične vyrába už 30 rokov. Jeho názov je takisto sám osebe špecifický, pretože zahŕňa hlavné zložky výrobku opísané v bode 3.6.
      3.3.   Žiada sa o výhradu názvu podľa článku 13 ods. 2 nariadenia (ES) č. 509/2006

                  ☒

                  Zápis do registra s výhradou názvu

                  ☐

                  Zápis do registra bez výhrady názvu

            3.4.   Druh výrobku

      Trieda 1.2. Mäsové výrobky (tepelne spracované, solené, údené atď.)
      3.5.   Opis poľnohospodárskeho výrobku alebo potraviny, na ktoré sa vzťahuje názov podľa bodu 3.1 [článok 3 ods. 1 nariadenia (ES) č. 1216/2007]

      „Kajserovan vrat Trakija“ je za surova konzervovaná delikatesa z nedeleného mäsa. Pripravuje sa z čerstvej vykostenej bravčovej krkovičky. Pri konzervovaní sa opakovane lisuje a potiera kajserovou zmesou (kayserova smes) z prírodných bylín a bieleho vína. Je vhodná pre všetky skupiny spotrebiteľov na priamu konzumáciu.

         Fyzické vlastnosti – tvar a rozmery

                  —

                  podlhovastý, sploštený valec hrubý 3 – 4 cm.

         Chemické vlastnosti

                  —

                  obsah vody: najviac 40,0 % celkovej hmotnosti,

                  —

                  kuchynská soľ: najviac 5,0 % celkovej hmotnosti,

                  —

                  dusitany (zostatkové množstvo v hotovom výrobku): najviac 50 mg/kg,

                  —

                  pH najmenej 5,4.

         Organoleptické vlastnosti

                     Vonkajší vzhľad a farba:

                              —

                              Povrch je potiahnutý hnedočervenou kajserovou zmesou, riadne vysušený s dobre sformovanou chrumkavou kôrkou.

                     Prierez

                              —

                              Svalové tkanivo je jasnočervené, tuk je lososovo ružový a hrubý najviac 1 cm.

                     Konzistencia: hustá a pružná.

                     Chuť a vôňa: charakteristická, príjemná, mierne slaná, s výraznou arómou použitých dochucovadiel, bez cudzích príchutí a pachov.
                  Výrobok „Kajserovan vrat Trakija“ sa môže predávať vcelku, nakrájaný na kúsky alebo plátky, vákuovo balený, v celofáne alebo obale s ochrannou atmosférou.

            3.6.   Opis výrobného postupu poľnohospodárskeho výrobku alebo potraviny, na ktoré sa vzťahuje názov podľa bodu 3.1 [článok 3 ods. 2 nariadenia (ES) č. 1216/2007]

      Na výrobu výrobku „Kajserovan vrat Trakija“ sú potrebné tieto prísady a prídavné látky:

                  Mäso: bravčová krkovička: 100 kg.

                  Soliaca zmes na 100 kg bravčovej krkovičky: 3,35 kg kuchynskej soli; 40 g kyseliny askorbovej (E300) ako antioxidantu; 100 g dusičnanu draselného (E252) alebo 85 g dusičnanu sodného (E251); 500 g rafinovaného kryštálového cukru.

                  Kajserova zmes na 100 kg bravčovej krkovičky:

                              —

                              4,0 kg červenej papriky,

                              —

                              3,0 kg senovky gréckej,

                              —

                              2,0 kg cesnaku,

                              —

                              12,0 litrov bieleho vína.

                  šnúrka/konopné vlákno

         Postup výroby

      Na výrobu „Kajserovan vrat Trakija“ sa používa čerstvá, plne vyzretá bravčová krkovička s hodnotou pH od 5,6 do 6,2. Mäso je dôkladne vykostené, svalová hmota zostáva neporušená. Predný okraj prebieha medzi záhlavnou kosťou a prvým krčným stavcom, zadný okraj medzi piatym a šiestym hrudným stavcom a nadol od piateho medzirebra. Spodný okraj horizontálne pretína prvých päť rebier. Vykostené mäso je očistené od krvi, vytvarované a orezané. Vytvarované bravčové krkovičky sa umiestnia do vhodných čistých nádob, kde sa nasolia. Ručne alebo mechanicky sa potrú zmesou kuchynskej soli, kyseliny askorbovej, dusičnanu draselného alebo sodného a rafinovaného kryštálového cukru. Nasolené krkovičky sa natesno umiestnia do plastových alebo nerezových nádob v chladenom sklade, kde dozrievajú pri teplote vzduchu od 0 do 4 °C. Po 3 až 4 dňoch sa uložené kusy mäsa obrátia (vymenia sa vrchné a spodné kusy mäsa) a za rovnakých podmienok sa nechajú odležať ďalších najmenej 10 dní, pokým nie sú úplne a rovnomerne nasolené. Na každú nasolenú krkovičku sa upevní šnúrka so slučkou a krkovičky sa zavesia na drevené a/alebo kovové rámy (tyče) uložené na nerezových stojanoch. Jednotlivé kusy sa nesmú vzájomne dotýkať. Na stojanoch sa nechajú až 24 hodín sušiť pri teplote vzduchu, ktorá nepresahuje 12 °С. Potom sa umiestnia do prírodných alebo klimatizovaných sušiarní s regulovanou teplotou a vlhkosťou. Sušenie prebieha pri teplote vzduchu 12 – 17 °С a relatívnej vlhkosti 70 – 85 %. Počas sušenia a konzervovania sa niekoľkokrát lisujú. Lisovanie trvá 12 až 24 hodín. K prvému lisovaniu dochádza vtedy, keď je výrobok„Kajserovan vrat Trakija“ mierne suchý na dotyk a možno na ňom cítiť slabú kôrku. Pred lisovaním sa musia kusy zoradiť podľa hrúbky. Sušenie pokračuje dovtedy, kým mäso nie je husté a pružné a obsah vody už netvorí viac ako 40 % celkovej hmotnosti. Po konečnom lisovaní sa jednotlivé kusy potrú dobre vymiešanou kajserovou zmesou zloženou z korenín, vody a bieleho vína podľa receptu tak, aby vznikla vrstva hrubá 2 – 3 mm. Následne sa zavesia, aby sa vysušili, až kým zmes úplne nezaschne a nevytvorí chrumkavú kôrku. Senovka grécka sa dopredu dôkladne pomelie a na 24 hodín sa naloží do vlažnej vody.
      3.7.   Špecifický charakter poľnohospodárskeho výrobku alebo potraviny [článok 3 ods. 3 nariadenia (ES) č. 1216/2007]

      —   Chuť a aromatické vlastnosti výrobku

      Starostlivo vybraná a triedená bravčová krkovička a kajserova zmes dávajú „Kajserovan vrat Trakija“ nenapodobiteľnú chuť a arómu.
      Pri výrobe „Kajserovan vrat Trakija“ sa nepoužívajú žiadne štartovacie kultúry ani regulátory pH, čím sa tento výrobok odlišuje od výrobkov vyrábaných pomocou inovačných technológií.
      —   Charakteristický sploštený tvar kusov

      Charakteristický tvar sa získa opakovaným lisovaním počas procesu sušenia.
      3.8.   Tradičný charakter poľnohospodárskeho výrobku alebo potraviny [článok 3 ods. 4 nariadenia (ES) č. 1216/2007]

      „Kajserovan vrat Trakija“ patrí do skupiny za surova konzervovaných a lisovaných nedelených bravčových delikates. Ide o jeden zo širokej škály mäsových výrobkov, ktoré sa v Bulharsku vyrábajú už desaťročia. Jeho výroba má v Bulharsku viac ako 30-ročnú tradíciu.
      Normalizačný dokument o požiadavkách na výrobu ON 18-71996-80 – plátky sušeného mäsa „Plovdiv“, plátky sušeného mäsa „Rodopa“ a „Kajserovan svinski vrat Trakija“ národnej poľnohospodársko-priemyselnej únie v Sofii z roku 1980 obsahuje historické údaje týkajúce sa technológie a receptúry na výrobu „Kajserovan vrat Trakija“. Výrobná technológia je uvedená v technickom pokyne č. 326 z 20. októbra 1980 na výrobu plátkov sušeného mäsa „Plovdiv“ a „Rodopa“ a „Kajserovan svinski vrat Trakija“ národnej poľnohospodársko-priemyselnej únie v Sofii z roku 1980, ktorý vypracovali vedeckí pracovníci Dževizov a Kiseva v meste Plovdiv.
      Pri tradičnej metóde výroby výrobku „Kajserovan vrat Trakija“ musia byť počas procesu sušenia dodržané určité parametre (teplota a vlhkosť). Okrem toho sa lisovanie na drevenom povrchu využíva v rámci odchýlky podľa článku 10 ods. 4 nariadenia Európskeho parlamentu a Rady (ES) č. 853/2004 (3). Vznikajú tak vhodné podmienky pre želaný rozvoj prirodzenej mikroflóry počas sušenia. Lisovanie dáva výrobku jeho charakteristický sploštený tvar a špecifickú tradičnú chuť, ktorá zostala dodnes nezmenená.
      3.9.   Minimálne požiadavky a postupy kontroly špecifického charakteru [článok 4 nariadenia (ES) č. 1216/2007]

      Počas výrobného procesu „Kajserovan vrat Trakija“ a po ňom sa kontroluje:

                  —

                  súlad použitých mäsových zložiek s požiadavkami špecifikovanými v bode 3.6 špecifikácie,

                  —

                  dodržiavanie pomeru mäsových zložiek a soliacej zmesi podľa receptu pri dávkovaní soliacej zmesi a jej miešaní s mäsovými zložkami, a dodržiavanie množstva zložiek a prísad špecifikovaných v recepte,

                  —

                  správne uplatňovanie výrobných technológií pri solení tvarovaných kusov mäsa podľa bodu 3.6,

                  —

                  teplota a vlhkosť počas odkvapkávania a sušenia, a to aj prostredníctvom vizuálnej kontroly výrobku,

                  —

                  dodržiavanie pomeru mäsových zložiek a kajserovej zmesi špecifikovanej v recepte pri dávkovaní kajserovej zmesi a jej miešaní s mäsovými zložkami, a dodržiavanie množstva zložiek a korenia špecifikovaných v recepte,

                  —

                  čírosť a dátum expirácie bieleho vína použitého v kajserovej zmesi a dodržiavanie jeho množstva podľa receptu uvedeného v bode 3.6,

                  —

                  náležitý vonkajší vzhľad a farba prostredníctvom vizuálnej kontroly výrobku s cieľom stanoviť mieru, do akej kajserova zmes vytvorila na povrchu výrobku chrumkavú kôrku,

                  —

                  náležitá konzistencia, aróma a chuť reznej plochy prostredníctvom senzorickej analýzy hotového výrobku,

                  —

                  dodržiavanie fyzikálno-chemických parametrov hotového výrobku podľa bodu 3.5 špecifikácie pomocou schválených laboratórnych metód.

            Uvedené parametre sa musia skontrolovať raz ročne. V prípade, že sa v ktorejkoľvek fáze zistia nezrovnalosti, táto frekvencia sa zvýši na raz za šesť mesiacov.
      4.   Úrady alebo orgány overujúce dodržiavanie špecifikácie výrobku

      4.1.   Názov a adresa

      Názov: Q Certificazioni S.r.l.
      Adresa: Villa Parigini, loc. Basciano, 53035 Monteriggioni (SI), Italy;

                  Bulgaria 4000 Plovdiv No 42a, Ulitsa Leonardo da Vinci

                  Telefón/fax: +359 32649228

                  Mobilný telefón: +359 897901680

                  E-mailová adresa: office@qci.bg.

                  ☐ Verejný

                  ☒ Súkromný

            4.2.   Osobitné úlohy úradu alebo orgánu

      Kontrolný orgán uvedený v bode 4.1 overí dodržiavanie všetkých kritérií stanovených v špecifikáciách.

         (1)  Nariadenie Rady (ES) č. 509/2006 z 20. marca 2006 o zaručených tradičných špecialitách z poľnohospodárskych výrobkov a potravín (Ú. v. EÚ L 93, 31.3.2006, s. 1). Nariadenie nahradené nariadením (EÚ) č. 1151/2012.

         (2)  Nariadenie Komisie (ES) č. 1216/2007 z 18. októbra 2007, ktorým sa ustanovujú podrobné pravidlá implementácie nariadenia Rady (ES) č. 509/2006 o zaručených tradičných špecialitách z poľnohospodárskych výrobkov a potravín (Ú. v. EÚ L 275, 19.10.2007, s. 3).

         (3)  Nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (Ú. v. EÚ L 139, 30.4.2004, s. 55).